22. Sarajevo Film Festival
22. Sarajevo Film Festival međunarodni je filmski festival koji je održan od 12. do 20. augusta 2016. u Sarajevu. Prikazano je ukupno 222 filmska ostvarenja iz 60 zemalja, od kojih je 53 imalo svjetske premijere. Za nagrade Srce Sarajeva natjecalo se 39 filmova u tri glavne kategorije, igrani, kratki i dokumentarni film. Počasno Srce Sarajeva uručeno je američkom glumcu Robertu De Niru i britanskom režiseru Stephenu Frearsu zbog njihovog doprinosa filmskoj umjetnosti. De Niro je predstavio digitalno obnovljeni film Martina Scorsesea Taksist koji je otvorio festival i na taj način proslavio 40 godina od prve premijere. Festival je pratilo preko 800 akreditiranih novinara i 1,500 zvaničnih gostiju iz 70 zemalja. Srce Sarajeva za najbolji film pripalo je turskom filmu Album, režisera Mehmeta Cana Mertoğlua. Srce Sarajeva za najbolju glumicu dodijeljeno je Ireni Ivanovoj u bugarskom filmu Bezbožnica, a za najboljeg glumca proglašen je Gheorghe Visu za izvedbu u rumunskom filmu Psi. Počasna nagrada žirija pripala je režiseru filma Ralitzi Petrovoj za film Bezbožnica. Specijalno priznanje žirija pripalo je filmu Psi režisera Bogdana Miricăe. Srce Sarajeva za najbolji kratki film dodijeljeno je srbijanskom filmu Tranzicija u režiji Milice Tomović. Specijalno priznanje žirija u kategoriji kratkog filma pripalo je rumunskom filmu 4:15 poslijepodne, smak svijeta u režiji Gabi Virginia Sargae i Cătălin Rotaru, te hrvatskom filmu Zvir u režiji Miroslava Sikavice. Srce Sarajeva za najbolji dokumentarni film pripalo je rumunskom filmu Samo dašak u režiji Monice Lazurean-Gorgan. Specijalnu nagradu žirija za dokumentarni film dodijeljen je bosanskohercegovačkom filmu Scream for me Sarajevo u režiji Tarika Hodžića. Ovaj film dobio je i nagradu Al-Jazeera Balkans, kao i nagradu u kategoriji ljudskih prava.